En 39-årig mand er dømt for en bizar stribe af lovovertrædelser

En 39-årig mand fra Hundested er blevet dømt for at have begået en grotesk stribe af lovovertrædelser på bare ét år.

Det oplyser anklagemyndigheden under Nordsjællands Politi i en pressemeddelelse.

Således er manden blevet idømt to års fængsel for at have overtrådt loven intet mindre end 101 gange.

Ud over dommen er han blevet frakendt førerretten i 10 år, mens han også er idømt betinget udvisning af Danmark.

Manden var tiltalt for i alt 129 lovovertrædelser, hvoraf han altså er blevet dømt for 101 af dem.

Forsøgt fængslet tidligere

Ifølge anklagemyndigheden havde han erkendt de fleste forhold, men han nægtede sig helt eller delvis skyldig i omkring en tredjedel.

Den 39-årige var ikke selv mødt op til domsafsigelsen, og han har ikke siddet varetægtsfængslet op til. Han blev dog fængslet i forbindelse med dommen, hvorfor han forventes fremstillet ved Retten i Hillerød onsdag eftermiddag, hvorefter han vil blive fængslet.

Den 39-årige er ellers to gange tidligere, i henholdsvis marts og juli sidste år, forsøgt varetægtsfængslet, men begge gange valgte en dommer at løslade ham.

Men nu er der altså ikke længere nogen vej udenom for manden, der kan se frem til længere tid bag tremmer.

- Jeg er meget tilfreds med, at retten var enig i, at der skulle udmåles en længere fængselsstraf. Der var tale et stort antal forhold begået over en periode på et år. Jeg er også tilfreds med, at retten fulgte min begæring om at varetægtsfængsle den 39-årige in absentia, siger anklager Anne-Mette Wedell Seerup.